PREVENIREA ŞI COMBATEREA DELINCVENTEI JUVENILE

 

  

Notă de sinteză


Adolescenţa reprezintă cea mai complexă etapă de dezvoltare a tânărului în drumul său spre maturitate. Această etapă ridică mari dificultăţi în procesul educativ, datorită frecventelor perturbări fiziologice, dezechilibre afective, devieri caracteriale şi tulburări de conduită care însoţesc, adeseori maturizarea.


Comportamentul delincvent este oglinda unei structuri mentale organizate pe o mentalitate nocivă ce porneşte din disocialitate (perturbarea legăturii sociale ce determină deformarea conştiinţei morale).


Specificitatea şi diversitatea delincvenţei juvenile, precum şi miza mare care se află în joc – viitorul tinerilor autori de acte delictuale -, impun o pluralitate de răspunsuri ferme şi rapide, cu un puternic caracter educativ, care să aibă în vedere protejarea tinerilor şi stabilirea, pentru aceştia, a unor repere clare de conduită şi integrare socială.


O politică publică coerentă de combatere a delincvenţei juvenile trebuie să dispună de o veritabilă reţea de prevenire, al cărei rol să se realizeze prin intervenţia simultană şi reciprocă a familiei, a şcolii şi a societăţii.

Lucrarea prezintă unele aspecte ale legislaţiei referitoare la prevenirea şi combaterea delincvenţei juvenile din unele ţări din Europa Occidentală şi din Europa Centrală şi de Est.

INTRODUCERE

   


Prevenirea delincvenţei juvenile este o problemă de protecţie atât a indivizilor tineri – pe care îi sprijină pentru depăşirea eventualelor tendinţe sau comportamente deviante -, cât şi a societăţii, întrucât, pentru societate, este mai eficient şi mai puţin costisitor să împiedice tinerii să înceapă o carieră infracţională, decât să plătească pentru comportamentul lor infracţional.


Delincvenţa juvenilă este rezultatul unor forme de devianţă morală şi penală ce se manifestă în perioada copilăriei şi a adolescenţei. In toate societăţile, delincvenţa juvenilă a devenit un fenomen cu o evoluţie ascendentă, caracterizat, în prezent, de o îngrijorătoare micşorare a vârstei delincvenţilor minori şi de o agravare a infracţiunilor comise: violuri, furturi săvârşite cu violenţă, lovituri şi răni provocate în mod voluntar, distrugeri.


Tendinţa spre infracţionalitate este determinată de interacţiunea unei varietăţi de factori pozitivi şi negativi, care se manifestă la nivelul individului, familiei şi societăţii. 


Sărăcia, dezavantajele sociale, disfuncţiile la nivelul familiei, politicile publice neadecvate pentru a face faţă măririi numărului de „tineri aflaţi în pericol”, pot contribui la apariţia comportamentului deviant al tinerilor şi a conflictului lor cu legea. 

In acest context, justiţia pentru tineri, componentă esenţială a sistemului judiciar, are de îndeplinit o sarcină complexă şi deosebit de dificilă, fiind chemată să dea răspunsuri echitabile atât victimei, cît şi tânărului delincvent (în privinţa căruia trebuie să ia în consideraţie o multitudine de factori - vârstă, responsabilitate, circumstanţe sociale), stabilind, în acelaşi timp, graniţele dintre comportamentele antisociale grave şi cele care fac parte din procesul normal de maturizare. Procesul de prevenire a delincvenţei juvenile, componentă vitală a sistemului justiţiei pentru tineri, este alcătuit din mai multe elemente: o lege penală specială pentru delincvenţii tineri, având la bază principiul respectării drepturilor minorilor şi ale tinerilor, instanţe speciale de judecată pentru minori, un raport echilibrat între sancţiunile punitive şi măsurile socio-educative, închisori speciale pentru tineri.

Normele internaţionale privind justiţia pentru tineri reflectă rolul determinant al acesteia în tratamentul delincvenţei juvenile, precum şi necesitatea unei acţiuni coerente care să aibă la bază nu numai principiile penale (care să îmbine severitatea cu luarea în considerare a fragilităţii tinerilor), ci şi principiul găsirii de răspunsuri pragmatice şi inovatoare care să fie puse în practică de specialiştii în domeniu.

 

Standardele internaţionale privind justiţia pentru tineri


Pentru comunitatea internaţională, justiţia penală pentru minori, prevenirea delincvenţei juvenile şi apărarea minorilor privaţi de libertate reprezintă probleme majore.


Convenţia privind drepturile copilului, adoptată de Adunarea Generală a Naţiunilor Unite în 1989, stabileşte principii etice noi şi norme internaţionale de conduită faţă de tineri. 


Convenţia a dedicat un capitol foarte important justiţiei pentru tineri. In 1999, la cea de-a 22-a sesiune a Comitetului pentru drepturile copilului (organism însărcinat cu monitorizarea respectării Convenţiei din 1989), adjunctul Înaltului Comisar al Naţiunilor Unite pentru drepturile omului, Bertrand Ramcharan, a declarat că „justiţia pentru tineri constituie una dintre cele mai mari provocări în implementarea Convenţiei pentru drepturile copilului”.


Regulile minime cu privire la justiţia pentru minori (Regulile de la Beijing), adoptate în 1985, pun accentul, pe de o parte, pe importanţa garanţiilor legale ce trebuie asigurate tinerilor şi, pe de altă parte, pe necesitatea asistării acestora în plan social.


In 1990, Adunarea Generală a Naţiunilor Unite a adoptat alte trei instrumente importante în acest domeniu:

Regulile minime ale Naţiunilor Unite pentru apărarea minorilor privaţi de libertate, al căror obiectiv principal îl constituie asigurarea bunăstării fizice şi morale a tinerilor privaţi de libertate, consacrându-se, în mod explicit, „subsidiaritatea recurgerii la încarcerare”. 

Regulile minime ale Naţiunilor Unite privind măsurile neprivative de libertate

Principiile directoare de la Riad privind prevenirea delincvenţei juvenile care vizează, în principal, aspectele politicii sociale în procesul de prevenire a delincvenţei juvenile: resocializarea, familia, educaţia, comunitatea şi media, legislaţia şi aplicarea justiţiei pentru minori, atât la nivelul tinerilor autori de acte delictuale, cât şi a minorilor instituţionalizaţi.

Principiile definesc procedeele speciale destinate susţinerii eforturilor de prevenire a delincvenţei juvenile.

 

  

I. REGLEMENTĂRI LEGISLATIVE PRIVIND COMBATEREA DELINCVENŢEI JUVENILE ÎN UNELE ŢĂRI DIN EUROPA OCCIDENTALĂ

In condiţiile creşterii îngrijorătoare a delincvenţei juvenile, lupta pentru combaterea acestui fenomen constituie o preocupare comună pentru toate ţările europene. 

In Marea Britanie, Olanda, Spania, Elveţia, Germania şi Franţa s-au realizat sau sunt în curs de elaborare, reforme în acest domeniu.

In iulie 1998, Parlamentul din Marea Britanie a adoptat Legea privind prevenirea infracţionalităţii şi a tulburărilor aduse ordinii publice, care conţine un număr mare de măsuri destinate combaterii delincvenţei juvenile. 

In Olanda, în 1994, s-a pus în practică un program de luptă împotriva delincvenţei juvenile, program care conţine şi unele dispoziţii legislative. 

Proiectul de lege organică spaniol care reglementează justiţia pentru minori a fost depus la Congresul Deputaţilor în noiembrie 1998. El privilegiază „interesul superior al minorului” şi instituie răspunderea solidară a părinţilor în materie civilă.

In Elveţia, proiectul de lege referitor la condiţia penală a minorilor este în curs de examinare la Consiliul Federal. El prevede separarea dreptului penal pentru minori de dreptul penal pentru adulţi, precum şi ridicarea vârstei responsabilităţii penale de la 7 la 10 ani.

In Germania, ultima reformă legislativă datează din 1990, când s-a adoptat prima lege de modificare a dreptului penal pentru minori. 

Aproape toate reformele, adoptate sau iniţiate, au unele puncte comune: introducerea şi dezvoltarea de noi măsuri preventive, educative sau represive; scurtarea termenelor de procedură pentru inculpaţii-minori; dezvoltarea cooperării între toate instituţiile cu competenţe în combaterea delincvenţei juvenile.

A doua parte a acestui capitol cuprinde unele aspecte ale activităţii de prevenire a delincvenţei juvenile din Franţa, prezentate în raportul Misiunii interministeriale pentru prevenirea şi tratamentul aplicat delincvenţei juvenile (aprilie 1998).

A. Dezvoltarea şi introducerea de noi măsuri, preventive, educative sau represive

Marea Britanie şi Tara Galilor

1. Măsuri de prevenire

- Interdicţia părăsirii domiciliului de către minorii sub 10 ani, neînsoţiţi, între anumite ore din noapte. Cu aprobarea ministrului de interne, măsura poate fi instaurată temporar, în anumite cartiere, pentru o perioadă de cel mult 90 de zile. 

- Controlul obligativităţii frecvenţei şcolare. Copiii între 5 şi 16 ani nu pot absenta de la şcoală, decât dacă au o autorizaţie în acest sens. Atunci când un poliţist întâlneşte un minor într-un loc public, un centru comercial sau magazin şi când are motive să creadă că acesta a chiulit, el îl poate readuce fie la şcoală fie într-un loc special, desemnat de responsabilii şcolari locali.

2. Sancţiunile alternative pedepsei cu închisoarea

- Mustrarea şi atenţionarea. Acestea se adresează minorilor în funcţie de gravitatea infracţiunilor comise: mustrarea se aplică pentru comiterea primei infracţiuni minore, iar atenţionarea în cazul comiterii unei infracţiuni mai grave sau, în cazul în care, în ultimii ani, tânărul a mai primit o mustrare sau o atenţionare. După atenţionare, minorul este încredinţat unei echipe care răspunde de tinerii delincvenţi, pentru a se stabili dacă acesta trebuie să fie supus unui program de reinserţie şi prevenire a recidivei.

- Ordonanţa pentru reparaţii are ca obiect condamnarea minorului la repararea pagubelor produse victimei infracţiunii, persoanei vătămate prin actul comis, sau la reparaţii în beneficiul colectivităţii. Ordonanţa poate conţine şi obligaţia trimiterii unei scrisori de scuze, victimei. Pedeapsa trebuie să fie proporţională cu delictul, dar nu poate depăşi 24 de ore şi trebuie efectuată într-o perioadă de trei luni de la pronunţarea ordonanţei.

- Pedeapsa constând în efectuarea de lucrări în interes general, instituită pentru evitarea recidivei şi favorizarea reinserţiei sociale. Are o durată de trei luni şi conţine anumite obligaţii (participarea la anumite activităţi, prezenţă în anumite locuri la anumite ore) şi interdicţii (nefrecventarea anumitor locuri). Pe toată durata pedepsei, minorul se află sub supravegherea unui agent de probaţie, a unui asistent social sau a unui membru al echipei care răspunde de tinerii delincvenţi.


3. Măsurile educative

- Ordonanţele de asistenţă educativă pentru minorii aflaţi în pericol au ca scop asigurarea îngrijirii, protecţiei şi sprijinului necesare pentru a se evita angajarea lor în activităţi criminale sau recidiva. Ele se pronunţă de către tribunal, pentru minorii sub 10 ani, în următoarele cazuri: când au comis delicte pentru care, dacă ar fi avut peste 10 ani, ar fi fost sancţionaţi; când există riscul angajării lor în activităţi infracţionale; când nu s-a respectat interdicţia de a părăsi domiciliul între anumite ore; când au comis acte de hărţuire sau înspăimântare a unei persoane străine de familie. Durata acestei măsuri nu poate fi mai mare de 3 luni, dar, în cazuri excepţionale, ea poate atinge şi un an.


4. Măsurile represive

- Pedeapsa formării obligatorii într-un mediu închis şi supravegherea după ieşirea din închisoare. Este vorba de o nouă pedeapsă, care constă în condamnarea la închisoare a delincvenţilor recidivişti, cu vârste cuprinse între 10 şi 17 ani. Durata pedepselor aplicate nu poate depăşi 24 de luni şi nu poate fi mai mică de 4 luni.

Minorul efectuează jumătate din pedeapsa la care a fost condamnat, într-un centru special de detenţie, unde urmează cursuri de calificare. Apoi, el este eliberat şi pus sub supravegherea unui ofiţer de probaţie, a unui asistent social sau a unui membru al echipei care răspunde de delincvenţii minori. 

- In cazul unor pedepse scurte, eliberarea condiţionată, cu obligaţia purtării unei brăţări electronice. Tinerii peste 18 ani, condamnaţi la închisoare pentru o perioadă scurtă, pot beneficia de eliberare condiţionată, cu condiţia purtării obligatorii a unei brăţări electronice, care să permită verificarea prezenţei la orele şi locurile specificate.

- Ridicarea anonimatului. Atunci când un delincvent minor a comis acte deosebit de grave, ofiţerul de poliţie poate autoriza ridicarea anonimatului său.

5. Infracţiuni noi introduse

- Tulburarea ordinii publice şi agresiunea sexuală. In cazul în care un minor peste 10 ani se face vinovat de tulburarea ordinii publice, de agresiune sau hărţuire a unei persoane străine de familia sa, poliţia sau autorităţile locale pot cere tribunalelor să emită, pentru minor şi, eventual, pentru membrii familiei care au participat la comiterea acestui delict, o ordonanţă de interzicere a anumitor acte, a frecventării anumitor persoane sau anumitor locuri. Durata acestei ordonanţe nu poate depăşi doi ani. Dacă este vorba de hărţuire sau agresiune sexuală, durata sancţiunii este de 5 ani.

- Toxicomania. Pentru toxicomanii de peste 16 ani, care consimt, se poate lua măsura efectuării unui tratament terapeutic, pe o durată de la 6 luni la trei ani. 

- Agresiunile cu caracter rasial. Intrucât, în ultimii ani, numărul agresiunilor cu caracter rasial a crescut considerabil, s-a decis calificarea acestui tip de delict ca infracţiune agravată cu caracter rasial, pedepsită cu închisoare de la 2 la 4 ani, şi, eventual, dublată de o amendă.

 

 

Olanda

1. Programul Halt

Conform articolului 77 e din Codul penal olandez, tinerii delincvenţi fără antecedente penale, care au comis unele infracţiuni minore, pot fi sancţionaţi în afara procedurii penale stricto sensu. Programul Halt permite acestora să-şi repare greşelile înainte de începerea procedurii penale, scopul lui prioritar fiind inocularea în conştiinţa tinerilor a respectului pentru proprietate şi ordine publică.

Infracţiunile cărora li se poate aplica art.77 e Cod penal au fost definite într-o reglementare din 25 ianuarie 1995. Este vorba, în principal, de: acte de vandalism, cu condiţia ca paguba totală să nu depăşească 7.500 guldeni, iar paguba provocată de un anumit individ să nu depăşească 1.500 guldeni; alte infracţiuni contra patrimoniului (furturi, deturnări, tăinuiri), în măsura în care valoarea pagubei nu depăşeşte 250 guldeni. Tânărul arestat pentru comiterea uneia din aceste infracţiuni, este trimis la biroul Halt de care aparţine cu domiciliul. Aici i se propune să-şi repare direct greşeala, prin prestarea unei munci al cărei conţinut este corelat cu fapta comisă (de exemplu, pentru furtul dintr-un magazin, el trebuie să muncească o anumită perioadă în magazinul respectiv). Dacă tânărul acceptă propunerea, el semnează un acord scris (în cazul în care tânărul este mai mic de 16 ani, acordul trebuie semnat şi de părinţi), urmând să execute lucrările în vacanţe sau în week-end. Dacă acordul este respectat, nu va mai urma nici o sancţiune şi nici nu se va întocmi cazier judiciar. In caz contrar, procesul verbal al poliţiei se trimite procurorului, care poate cere declanşarea urmăririi penale.

Studiile au arătat că aceste contracte constituie un remediu eficient împotriva vandalismului, întrucât 60% din tinerii delincvenţi care au semnat un astfel de contract, nu au recidivat.

2. Sancţiunile alternative, condiţie pentru neînceperea urmăririi penale

Articolul 77 f Cod penal prevede posibilitatea pe care o are procurorul regal de a impune tânărului delincvent, autor al unei contravenţii sau al unui delict (pentru care pedeapsa prevăzută nu este mai mare de 6 ani), „fie să exercite o activitate neretribuită în interesul colectivităţii sau o activitate de reparare a pagubelor produse prin infracţiunea penală, fie să urmeze un program educativ, pe o perioadă stabilită de către magistrat, care să nu depăşească 40 de ore, în cadrul unei perioade fixate, de asemenea, de magistrat şi care nu trebuie să depăşească trei luni”.

Programele educative pot avea mai multe forme: cursuri de educaţie sexuală (pentru tinerii care au comis infracţiuni sexuale), conferinţe (în cadrul cărora tinerilor delincvenţi li se explică consecinţele actele lor). 

3. Sancţiunile alternative – pedepse substitutive

Conform articolului 77 h Cod penal, la propunerea tânărului delincvent, judecătorul poate înlocui pedepsele principale (închisoarea şi amenda), cu pedepse substitutive limitativ prevăzute: activităţi neretribuite desfăşurate în interesul colectivităţii; programe educative; activităţi pentru repararea pagubelor provocate. 

Durata lucrărilor efectuate în interesul colectivităţii (spălatul vaselor într-un azil, curăţenie într-un spital) nu poate depăşi 200 de ore. Pentru infracţiunile sexuale sau cele comise sub influenţa alcoolului sau a drogurilor, programele educative sunt special adaptate.

4. Măsuri speciale pentru minorităţile etnice

Luând în considerare numărul mare de tineri străini delincvenţi, mai ales marocani, în decembrie 1997, Ministerul Justiţiei a înfiinţat o comisie, compusă din specialişti de origine marocană, pentru elaborarea de propuneri privind combaterea delincvenţei tinerilor marocani. Comisia a prezentat raportul în mai 1998, printre propunerile făcute fiind: înfiinţarea de şcoli speciale pentru părinţi, trecerea tinerilor delincvenţi de naţionalitate marocană în responsabilitatea unor specialişti având aceiaşi naţionalitate (metodă care a început să fie folosită pe scară tot mai largă şi pentru tineri delincvenţi de alte naţionalităţi), o mai bună structurare a comunităţii marocane.

Spania

Măsurile prevăzute în proiectul de lege depus la Congresul Deputaţilor variază în funcţie de gravitatea delictului comis, de vârsta tânărului delincvent (ele privesc minorii între 13 şi 18 ani, dar pot fi aplicate şi tinerilor între 18 şi 21 de ani, atunci când faptele comise nu sunt prea grave), de personalitatea şi maturitatea lui; ele constau în pedepse alternative pedepsei cu închisoarea, pedepse privative de libertate şi măsuri reparatorii.

1. Pedepsele alternative pedepsei cu închisoarea

- Retragerea permisului de conducere a ciclomotoarelor sau a vehiculelor cu motor, poate fi impusă ca pedeapsă suplimentară atunci când delictul s-a comis prin utilizarea unui ciclomotor sau a unui vehicul cu motor. 


- Mustrarea. Judecătorul explică în mod concret şi clar tânărului delincvent consecinţele inacceptabile ale infracţiunii comise şi îi cere să nu recidiveze.


- Realizarea de lucrări socio-educative. Tânărul delincvent este obligat să participe la un program, deja existent sau adaptat special cazului său de către specialişti.

- Lucrări de interes general. Minorul trebuie să efectueze gratuit lucrări în beneficiul comunităţii sau al unei persoane nevoiaşe. In funcţie de gravitatea infracţiunii, durata acestor lucrări variază între 50 şi 200 ore.


- Plasamentul familial sau într-un grup educativ. Minorul este încredinţat unei familii sau unui grup educativ. Durata plasamentului este stabilită de către judecător.


- Libertatea supravegheată simplă. Minorul rămâne în mediul familial obişnuit (părinţi, tutore, ocrotitor), dar este supravegheat de un specialist care să asigure comportamentul corespunzător al minorului, prezentarea la locul de muncă şi prevenirea recidivei.


- Libertatea supravegheată cu control intensiv. Minorul trebuie să respecte cu scrupulozitate un program de muncă socio-educativă, special adaptat personalităţii sale, pe care îl efectuează sub supravegherea strictă a unui specialist. Măsura poate fi însoţită de una sau mai multe obligaţii (de a frecventa şcoala, de a se supune unui program de calificare, de a locui într-un anumit loc) sau de unele interdicţii (de a se deplasa într-un anumit loc, de a absenta de acasă fără autorizare prealabilă).


-Obligativitatea permanenţei, la domiciliu, la sfârşit de săptămână. In mod obligatoriu, minorul trebuie să rămână acasă de vineri până duminică seara. El nu poate lipsi decât pentru a efectua lucrările socio-educative impuse de judecător (pentru infracţiunile mai grave). Durata acestei sancţiuni este de 4 săptămâni (pentru infracţiuni minore), dar poate ajunge la 16 săptămâni (pentru infracţiuni mai grave).

- Prezenţa într-un centru de zi. Minorul, care rămâne în mediul familial obişnuit, trebuie să petreacă o mare parte din timp într-un centru de zi, unde se practică activităţi socio-educative cu rol în compensarea carenţelor din mediul familial.

- Tratamentul ambulatoriu. Măsura este destinată minorilor care necesită un tratament medical (mai ales cure de dezintoxicare).

2. Pedepsele privative de libertate

Măsurile de internare nu pot avea o durată mai mare de 2 ani pentru minorii până la de 16 ani, dar pot atinge 5 ani pentru cei de peste 16 ani. Ele sunt urmate de o perioadă de libertate supravegheată.

- Internarea în scop terapeutic, într-un centru specializat a minorilor alcoolici, dependenţi de droguri sau care prezintă tulburări psihice, a căror stare nu le permite să beneficieze de un tratament ambulatoriu. 

- Internarea în regim deschis. Delincventul care se află într-un centru pentru minori, trebuie să îndeplinească obligaţiile care i-au fost impuse prin programul educativ destinat (să meargă la şcoală, să urmeze un curs de calificare profesională).

- Internarea în regim semi-deschis. Delincventul este internat în centrul pentru minori şi, ori de câte ori este posibil, el efectuează, în exterior, activităţile impuse de programul său educativ.

- Internarea în regim închis. Această măsură nu se aplică decât minorilor care au comis o infracţiune caracterizată prin violenţă sau intimidare.

3. Măsurile reparatorii

Urmărirea penală a minorului poate înceta în următoarele cazuri: între victimă şi minor a intervenit un acord (minorul se scuză faţă de victimă, care îi acceptă scuzele); minorul se angajează să repare pagubele pe care le-a provocat; minorul se angajează să efectueze activităţile educative propuse de echipa tehnică. Incheierea unui astfel de acord poate, eventual, să pună capăt măsurilor sancţionatorii impuse anterior minorului. 

Elveţia

1. Măsuri de protecţie

Aceste măsuri pot fi luate chiar şi în absenţa comiterii unei infracţiuni de către un minor (de exemplu, în cazul unei educaţii deficitare, când se pot limita, uneori, drepturile părinteşti).

- Supravegherea. In cazul comiterii de către minor a unui act reprobabil, iar ancheta socio-pedagogică a pus în evidenţă necesitatea luării de măsuri educative sau terapeutice, autoritatea judecătorească dă instrucţiuni părinţilor sau ocrotitorilor minorului de a-l supraveghea, eventual de a-i acorda îngrijiri medicale adecvate şi de a-i asigura o calificare profesională corespunzătoare. 

- Asistenţa personală. Dacă măsura supravegherii este insuficientă, autoritatea judecătorească desemnează o persoană abilitată pentru a sprijini părinţii minorului delincvent în îndeplinirea sarcinilor educative şi pentru a acorda asistenţă personală minorului. In anumite cazuri, se poate retrage parţial autoritatea parentală, urmând a fi încredinţată asistentului personal (pentru educaţia, îngrijirea, calificarea minorului).

- Tratamentul ambulatoriu. Dacă minorul prezintă tulburări psihice sau tulburări de dezvoltare a personalităţii, dacă este dependent de alcool, de droguri sau de medicamente, autoritatea judecătorească poate dispune măsura tratamentului ambulatoriu. Această măsură poate fi impusă chiar şi împotriva voinţei părinţilor şi poate fi cumulată cu măsura supravegherii, a asistenţei personale sau a plasamentului într-o instituţie educativă.

2. Plasamentul 

- Plasamentul familial sau într-un centru educativ. Această măsură este ordonată atunci când măsurile de supraveghere, de asistenţă personală sau de tratament ambulatoriu se dovedesc a fi insuficiente.


Minorul poate fi încredinţat unei familii sau poate fi internat într-un aşezământ educativ sau de tratament, care se va ocupa de educaţia şi/sau tratamentul acestuia. Factorul determinant în stabilirea tipului de plasament îl constituie personalitatea minorului.


- Plasamentul într-un aşezământ închis se dispune de autoritatea judecătorească atunci când, în urma efectuării unei expertize medicale sau psihologice, se stabileşte că măsura este indispensabilă. Plasamentul se poate face fie la persoane particulare, fie în cadrul unor centre educative sau de tratament.


Măsurile de supraveghere şi asistenţă personală se pot menţine dincolo de vârsta majoratului civil, doar cu acordul celui interesat. Toate măsurile iau sfârşit atunci când tânărul atinge vârsta de 23 de ani. 

1. Pedepse alternative pentru pedeapsa cu închisoarea

- Mustrarea severă se pronunţă de autoritatea judecătorească atunci când infracţiunea este minoră şi se consideră că este suficientă pentru a împiedica recidiva. Ea poate fi însoţită de măsura punerii la încercare a minorului, pe o perioadă cuprinsă între 6 luni şi 2 ani.

- Prestaţia personală. Judecătorul constrânge minorul la efectuarea unei prestaţii personale în favoarea unei instituţii sociale, a comunităţii sau în favoarea victimei sau a unei persoane care are nevoie de ajutor. Prestaţia trebuie adaptată la vârsta şi capacităţile minorului; ea poate dura cel mult 10 zile, iar pentru minorii peste 16 ani, poate fi prelungită până la 3 luni. Prestaţiile personale pot consta şi în participarea la cursuri sau programe de zi sau serale, organizate de centrele educative şi pedagogice.

- Amenda. Minorul de peste 16 ani poate fi condamnat la o amendă al cărei cuantum maxim este de 2.000 franci elveţieni. La cererea lui, toată amenda sau numai o parte din ea poate fi convertită în prestaţie personală.

Dacă minorul nu a plătit amenda în termenul prevăzut şi dacă nu a solicitat convertirea ei în prestaţie personală, el este condamnat la o pedeapsă privativă de libertate, care nu poate fi mai mare de 30 de zile.

- Scutirea de pedeapsă. Măsura este dispusă de autoritatea judecătorească şi este subordonată pronunţării unui verdict de vinovăţie. Se acordă minorului doar în şase cazuri bine determinate: dacă pronunţarea acestei pedepse riscă să compromită obiectivul vizat de o măsură deja ordonată; dacă infracţiunea comisă este minoră; dacă infractorul însuşi a reparat paguba provocată „pe măsura mijloacelor sale” sau a făcut un efort deosebit pentru a compensa răul făcut; dacă el a fost direct atins de consecinţele actului său în aşa fel încât o pedeapsă ar fi necorespunzătoare; dacă a fost suficient pedepsit de către părinţi sau de către persoana responsabilă cu educaţia sa; dacă de la comiterea infracţiunii s-a scurs o perioadă relativ lungă, în care minorul a avut un comportament bun şi dacă pagubele provocate unei persoane sau interesului public au fost foarte mici.

 

1. Pedepsele privative de libertate

Impotriva minorilor de peste 16 ani se poate pronunţa o pedeapsă privativă de libertate, pe o perioadă cuprinsă între o zi şi un an. La cererea minorului, privarea de libertate de cel mult 3 luni poate fi convertită în prestaţie personală efectuată pentru aceiaşi perioadă.

Formele de detenţie: semidetenţia, dacă pedeapsa are o durată mai mică de un an (minorul îşi petrece timpul liber într-un aşezământ pentru minori, continuând să înveţe sau să muncească în exteriorul aşezământului); dacă pedeapsa nu depăşeşte o lună, ea poate fi executată în zile separate, la sfârşit de săptămână sau în vacanţă. 

Atunci când se pronunţă simultan o pedeapsă privativă de libertate şi o măsură de plasament, aceasta din urmă are prioritate. Dacă măsura plasamentului se ridică, pentru că ea şi-a atins obiectivul, nu se mai execută pedeapsa privativă de libertate.

- Eliberarea condiţionată şi perioada de probă. După ce a executat jumătate din pedeapsă şi dacă a avut un comportament corespunzător, minorul poate fi eliberat condiţionat. Pe perioada restului neefectuat de pedeapsă (şase luni cel puţin, doi ani cel mult), minorul trebuie să respecte anumite reguli de conduită. In perioada de probă, minorul este supravegheat şi sprijinit de o persoană calificată, care raportează autorităţii de execuţie care l-a numit, modul în care minorul eliberat condiţionat respectă regulile impuse.


- Suspendarea executării. Executarea unei pedepse privative de libertate cu o durată de cel mult 30 de luni sau sancţionarea prin amendă poate fi suspendată de autoritatea judecătorească, dacă există o probabilitate mare că minorul nu va comite alte infracţiuni.

Germania


Germania este una din puţinele ţări din lume în care există o „lege privind bunăstarea tineretului”, act de referinţă în domeniul tratamentului social şi al măsurilor ce trebuie luate pentru asigurarea unor condiţii normale de viaţă copiilor şi tinerilor.


În principiu, faţă de delincvenţii minori se pot lua numai măsuri educative. Când se consideră că acestea sunt insuficiente, minorul este sancţionat cu măsuri de corecţie sau cu o pedeapsă. Dacă judecătorul de minori consideră necesar, el poate dispune ca, în locul măsurilor de corecţie sau al pedepsei, să se aplice măsura internării minorului într-un spital de psihiatrie sau într-o instituţie privativă de libertate. De asemenea, se mai pot lua şi anumite măsuri de siguranţă şi de îndreptare cu caracter de prevenire, prevăzute în dreptul comun: internarea într-un spital de psihiatrie, trimiterea într-o instituţie cu regim privativ de libertate sau supravegherea conduitei, precum şi retragerea permisului de a exercita o anumită îndeletnicire (ca de exemplu, conducerea unui vehicul). 

Impotriva delincventului minor, judecătorul poate dispune mai multe măsuri educative sau de corecţie, precum şi măsuri educative asociate cu măsuri corective. 


1. Măsurile educative

- Indrumările de comportare sunt indicaţii şi interdicţii dispuse de judecătorul de minori referitoare la modul de organizare şi desfăşurare a vieţii şi educaţiei minorului (localitatea de domiciliu, familia sau căminul în care trebuie să locuiască, învăţarea unei anumite meserii, efectuarea unei munci, interdicţia de a avea relaţii cu anumite persoane şi de a frecventa anumite locuri ş.a.).

- Asistenţa educativă şi plasamentul pentru îngrijire în cazul minorului care se află într-o stare de pericol moral ori a cărui dezvoltare fizică sau psihică este periclitată. Asistenţa este asigurată de către o persoană desemnată de instanţa judecătorească de tutelă şi de Oficiul pentru minori şi tineret.

2. Măsurile de corecţie

Sunt dispuse de judecător atunci când acesta consideră că măsurile educative nu sunt suficiente pentru îndreptarea minorului: 

- Avertismentul, prin care judecătorul îi arată minorului caracterul ilegal al faptei săvârşite şi îi pune în vedere posibilele consecinţe ale săvârşirii unei noi infracţiuni.

- Obligaţia reparării prejudiciului şi plata unei contribuţii băneşti către o colectivitate publică. Este o măsură de corecţie care constă în despăgubirea materială a victimei pentru paguba provocată prin infracţiune, în adresarea de scuze victimei sau în obligarea minorului de a plăti, din propriile sale mijloace, o contribuţie bănească unei instituţii de utilitate comunitară.

- Arestul pentru minori poate fi un arest de sfârşit de săptămână, cu supunerea minorului la o serie de activităţi de interes comunitar sau reţinerea lui într-o instituţie anume destinată executării acestei măsuri (minimum o săptămână şi maximum 4 săptămâni); arestul poate fi de scurtă durată (de la 2 la 6 zile) sau de lungă durată (de la o săptămână la 4 săptămâni).

In vederea adoptării unei noi legi de modificare a dreptului penal special pentru minori (care să o completeze pe cea adoptată în 1990), numeroşi parlamentari şi jurişti specializaţi în dreptul penal pentru minori au făcut diverse propuneri. Astfel, s-au propus:

- eliminarea posibilităţii, pentru tinerii între 18 şi 21 de ani, de a fi judecaţi conform dreptului penal pentru minori;

- creşterea, de la 10 la 15 ani, a duratei maxime a pedepsei cu închisoarea pronunţată împotriva minorilor;

- limitarea regimului de impunitate pentru minori;

- reintroducerea detenţiei preventive pentru tinerii sub 16 ani;

- micşorarea, de la 14 la 12 ani, a vârstei răspunderii penale.

 

B. Scurtarea duratei procedurilor

Marea Britanie

Legea prevede reducerea la jumătate a termenului cuprins între arestare şi începutul procedurii, şi a celui dintre judecarea şi condamnarea unui minor delincvent. 

Conform legii precedente din 1995, dacă termenele prevăzute nu erau respectate, vinovatul era achitat. Pentru a se evita achitarea din cauza depăşirii termenelor, noua lege a prevăzut acordarea de termene variabile, în funcţie de gravitatea delictelor, precum şi posibilitatea amânării procesului.

Olanda

Ministrul justiţiei a solicitat parchetelor să reducă, la mai puţin de şase luni, perioada dintre comiterea infracţiunii şi răspunsul care i se dă.

C. Responsabilizarea părinţilor


Marea Britanie

Instituită prin legea din 1998, ordonanţa parentală are ca scop responsabilizarea părinţilor minorilor delincvenţi şi impulsionarea exercitării autorităţii parentale pentru evitarea recidivei. Ea nu poate fi pronunţată pentru o perioadă mai mare de 1 an.

In mod obligatoriu, tribunalul emite această ordonanţă pentru părinţii cu copii sub 16 ani care chiulesc de la şcoală sau care comit un delict, care au fost găsiţi vinovaţi de săvârşirea unor acte antisociale sau de agresiune sexuală sau împotriva cărora s-a pronunţat o ordonanţă de asistenţă educativă pentru minorii în pericol. Ordonanţa poate fi impusă şi părinţilor cu copii delincvenţi cu vârste între 16 şi 17 ani. 

Ordonanţa instituie pentru părinţi următoarele obligaţii: de a participa, pe o perioadă de 3 luni, o dată pe săptămână, la seminarii pe tema reponsabilizării parentale; de a-şi supraveghea îndeaproape copilul (pentru a se asigura că nu chiuleşte de la şcoală, că nu frecventează persoane susceptibile de a avea asupra lui influenţă nefastă sau că nu merge în anumite locuri).

In cazul neîndeplinirii acestor obligaţii şi în absenţa unei motivaţii serioase, părinţii pot fi condamnaţi la plata unei amenzi de 1.000 lire.

Spania

In cazul comiterii unei infracţiuni de către un minor sub 10 ani, părinţii, tutorii sau ocrotitorii răspund solidar pentru pagubele produse. Asiguratorii trebuie să asigure acest risc până la concurenţa sumei maxime de indemnizaţie prevăzută în contractul de asigurare de răspundere civilă al părinţilor, tutorilor sau ocrotitorilor.

D. Dezvoltarea cooperării între instituţiile cu competenţe în domeniu

Marea Britanie

Autorităţile locale, serviciile sociale, cele de poliţie, de probaţie şi medicale din fiecare circumscripţie trebuie să coopereze pentru elaborarea unor programe locale de luptă împotriva delincvenţei şi a violenţei.

Ei stabilesc, periodic, un bilanţ al tipurilor de delicte comise pe plan local, publică analiza rezultatelor obţinute şi, în cadrul unei şedinţe publice sau într-o altă manieră, solicită opinia locuitorilor din circumscripţie cu privire la starea de lucruri constatată. In elaborarea propunerilor, pe care le fac pentru o perioadă de 3 ani, trebuie să se ţină seama de părerile acestora.

De asemenea, autorităţile şi poliţia locală trebuie să publice un document în care să prezinte toate etapele procesului de prevenire a delincvenţei juvenile, precum şi obiectivele, pe termen scurt şi lung, care s-au fixat.

Olanda

- Descentralizarea justiţiei s-a manifestat prin dezvoltarea justiţiei de proximitate şi prin promovarea de programe locale de luptă împotriva delincvenţei juvenile.

Dezvoltarea justiţiei de proximitate (justice de proximité). Programul experimental „Justiţia în cartiere” a fost lansat, în 1997, în 4 oraşe: Amsterdam, Arnhem, Maastricht şi Rotterdam. El constă în înfiinţarea, în diverse cartiere ale oraşului, a unor servicii judiciare pentru minori, în scopul soluţionării cât mai rapide a cazurilor şi al creării de legături tot mai strânse între justiţie şi populaţie. 

Activitatea acestor servicii vizează toate aspectele procesului de prevenire a delincvenţei juvenile: campanii de informare, ajutoare acordate victimelor, mediatizare, pronunţare de sancţiuni alternative care să se efectueze în cartier, acordare de asistenţă juridică. In 1998, experimentul s-a extins în alte 4 oraşe.

Promovarea programelor locale de luptă împotriva delincvenţei juvenile

Ministerul Justiţiei a încheiat cu aceste oraşe, în iulie 1995, şi, mai târziu, cu alte 15 mari oraşe şi 45 de comune, convenţii pe o durată de 4 ani, prin care oraşele îşi asumă angajamente numerice pentru reducerea, pe teritoriul lor, a delincvenţei juvenile, în contrapartidă cu subvenţii care să le permită dezvoltarea infrastructurilor sportive şi a serviciilor sociale destinate tinerilor.

- Colaborarea cu toate instituţiile implicate

In toate jurisdicţiile, structurile multidisciplinare (justiţie, colectivităţi teritoriale, birouri Halt, serviciile pentru protecţia tinerilor, poliţie) reunesc instituţiile cu competenţe în domeniu, pentru a acţiona fie la stadiul de prevenire, fie de reprimare sau de supraveghere a tinerilor. Aceste entităţi constituie, în principal, instanţe de reflecţie însărcinate cu elaborarea de propuneri de măsuri care să permită soluţionarea tuturor aspectelor delincvenţei juvenile. 

Elveţia


Pentru a se evita ca, prin introducerea unei proceduri penale, măsurile de protecţie a minorilor luate de autorităţile civile să nu devină caduce, proiectul de lege prevede posibilitatea, pentru autoritatea penală, de a solicita autorităţilor civile:

- să ordone măsuri care depind de acestea din urmă;

- să facă propuneri pentru desemnarea unui tutore sau pentru schimbarea reprezentantului legal al minorului.

Pe baza unor motive bine întemeiate, autoritatea penală poate transfera anumite competenţe autorităţii civile, în special în cazul procedurii de retragere a autorităţii parentale.

Dacă autoritatea civilă renunţă să ordone măsuri de protecţie, ea poate solicita ca aceste măsuri să fie dispuse de către autoritatea penală.


Germania


De la începutul anilor 1990, au fost puse în aplicare numeroase programe locale de prevenire, programe la care au participat toţi factorii cu competenţe în domeniu (asistenţi sociali, educatori sportivi, reprezentanţi ai comunelor, justiţiei, poliţiei).

E. Prevenirea delincvenţei juvenile în Franţa

In aprilie 1998, Misiunea interministerială pentru prevenirea şi tratamentul aplicat delincvenţei juvenile a întocmit un raport în care, pe lângă analiza acestui fenomen, s-au făcut numeroase propuneri privind îmbunătăţirea activităţii de prevenire a infracţionalităţii juvenile. S-a constatat că, în 1997, în Franţa, în condiţiile unui reflux al delincvenţei globale cu 1,9%, delincvenţa minorilor a crescut cu 7,4%. Misiunea a identificat numeroase slăbiciuni ale sistemului, care provin mai puţin din textele juridice şi mai mult din practicile şi mijloacele folosite. Ca atare, ea a propus o nouă abordare, mai realistă, fondată pe reinvestirea clară şi totală a rolului şi funcţiilor tuturor instituţiilor cu competenţe în domeniul minorilor, şi mai ales al minorilor delincvenţi, precum şi adaptări menite să înlăture blocajele pe care le-a constatat, fără să pună în cauză dispozitivul legislativ de bază pus în aplicare în 1945, care şi-a păstrat actualitatea.

In Franţa, regimul penal actual al delincventului minor este reglementat prin Ordonanţa din 2 februarie 1945, modificată ulterior prin diverse legi.

In ce priveşte vârsta responsabilităţii penale, Ordonanţa a legiferat prezumţia de iresponsabilitate a minorului până la vârsta de 18 ani, şi a extins beneficiul regimului sancţionator atenuat pentru minorii între 16 şi 18 ani. In ce priveşte minorii sub 13 ani, prezumţia are un caracter absolut; faţă de aceştia se poate lua numai o măsură educativă (asistenţă, supraveghere, educaţie), iar în caz de contravenţie, ei pot fi mustraţi de către „tribunalul de poliţie”. In mod excepţional, minorii între 13 şi 18 ani pot fi condamnaţi la pedeapsa cu închisoarea, dacă trăsăturile lor de personalitate necesită aplicarea unei astfel de sancţiuni sau dacă aceştia se sustrag sistematic de la executarea unei măsuri de reeducare.

Un proiect de lege din 1990 privind delincvenţa minorilor a propus ca limita de vârstă până la care un minor poate fi supus doar unor măsuri educative cu caracter civil, să fie coborâtă la 10 ani. 

Miza veritabilă a politicii de luptă împotriva delincvenţei juvenile o constituie inserţia minorului delincvent, singura garanţie durabilă a dreptului la securitate.

Intrucât socializarea tinerilor înseamnă prevenirea delincvenţei juvenile, politica de inserţie necesită o implicare tot mai mare a ansamblului factorilor care participă la procesul de socializare şi la gestionarea delincvenţei juvenile: familie, şcoală, departamente, unităţi sanitare, organisme neguvernamentale, asociaţii, media.

1.Responsabilizarea părinţilor. Dispozitive pentru susţinerea, responsabilizarea şi sancţionarea părinţilor delincvenţilor minori


Codul civil consacră fără nici un dubiu principiul responsabilităţii părinţilor pentru creşterea, supravegherea şi educarea copilului lor. În lege, această responsabilitate se traduce în conceptul de autoritate parentală care defineşte drepturile şi obligaţiile părinţilor faţă de persoana şi bunurile copilului. Actori primari legali în protecţia copilului, părinţii nu pot renunţa, de bunăvoie, la drepturile şi obligaţiile pe care le au.


- Dispozitive sociale şi civile. Conform legii din 6 ianuarie 1986, prevenirea inadaptării sociale a copiilor şi a tinerilor include, „acţiuni de prevenire speciale pentru tinerii şi familiile în dificultate sau pentru tinerii care s-au rupt de mediul lor”. Intr-un document din martie 1995 al Consiliului tehnic de prevenţie specială, se precizează că specialiştii în domeniu trebuie să contribuie la consolidarea funcţiei parentale, prin operarea de medieri în cadrul familiei, prin recomandări şi sfaturi adresate părinţilor, menite să îi reintroducă în poziţia de adult responsabil.


In cazul în care părinţii îşi exercită necorespunzător responsabilităţile parentale, justiţia, cu puterea sa de coerciţie, poate să intervină.
Astfel,conform prevederilor Codului de securitate socială „în cazul în care copiii pentru care se acordă prestaţii sunt crescuţi în condiţii de alimentaţie, de locuinţă şi de igienă defectuoase sau dacă prestaţiile acordate nu sunt folosite în interesul copilului” aceste prestaţii nu se mai acordă persoanei în sarcina efectivă şi permanentă a căruia se află copilul, ci se acordă unui tutore sub condiţia efectuării prestaţiilor „în interesul exclusiv al copiilor”. 


In ce priveşte alocaţiile familiale, acestea nu se mai acordă familiei din momentul în care copilul este plasat într-o instituţie (fie din cauza situaţiei de pericol în care se află, fie din cauza comiterii unui delict). Alocaţiile se acordă aşezământului sau serviciului de ajutor social în a cărui custodie se află copilul.


Tot în plan civil, „dacă sănătatea, siguranţa sau moralitatea unui minor sunt în pericol sau dacă condiţiile pentru educaţia sa sunt grav compromise, justiţia poate ordona măsuri de asistenţă educativă: impunerea prezenţei unui asistent social în cadrul familiei sau, în caz de necesitate, chiar şi retragerea copiilor.


- Sancţiuni penale. Codul penal sancţionează „fapta, tatălui sau a mamei legitime, naturale sau adoptive, de a se sustrage, fără un temei legitim, obligaţiilor parentale, compromiţând grav sănătatea, securitatea, moralitatea sau educaţia copilului său minor”, printr-o pedeapsă de 2 ani închisoare şi 200.000 franci amendă. Dacă ulterior acestei condamnări, în termen de 6 luni, părintele nu îşi reia obligaţiile, el pierde exerciţiul autorităţii parentale.

Fapta de a incita un minor, în mod direct, la folosirea, transportul, deţinerea, oferirea sau cedarea de stupefiante, la consumul, în mod obişnuit şi excesiv, de băuturi alcoolice, la cerşit, la comiterea, în mod obişnuit, de infracţiuni sau delicte, constituie tot atâtea infracţiuni pentru care părinţii sunt sancţionaţi cu pedeapsa închisorii de la 2 la 7 ani.

Părinţii care „disimulează, deţin sau transmit un lucru, ..........., ştiind că acest lucru provine dintr-o infracţiune sau delict sau care, în cunoştinţă de cauză, beneficiază, în orice mod, de produsul infracţiunii sau delictului, sunt pasibili de o pedeapsă de 5 ani închisoare”. Mai mult, faptul că o persoană cu autoritate asupra unui minor cunoscut ca delincvent, nu poate justifica resursele de care dispune, constituie o infracţiune asimilată infracţiunii de tăinuire.

In aceiaşi ordine de idei, Legea din 13 mai 1996 a adăugat un nou articol în Codul penal, referitor la răspunderea penală şi la sancţionarea persoanelor care nu-şi pot justifica resursele şi care au relaţii obişnuite cu una sau mai multe persoane care folosesc droguri sau fac trafic de stupefiante. 

Propuneri şi recomandări făcute de Misiune în vederea creşterii responsabilităţii parentale:

- cu prilejul investigaţiilor făcute cu prilejul comiterii, de către minor, a unui act de delincvenţă, să se verifice dacă prestaţiile familiale sunt folosite în interesul copiilor;

- procedurile de suprimare, suspendare sau punere sub tutelă a prestaţiilor sociale să fie puse în aplicare pentru fiecare caz în parte şi în mod justificat, întrucât nu se preconizează extinderea acestei măsuri;

- crearea unei reţele asociative veritabile de sprijinire a părinţilor, localizată în cartierele cu dificultăţi şi finanţată de Ministerul muncii şi al solidarităţii şi de Casa naţională de alocaţii familiale; 

- prin rechizitoriu, parchetul să ceară judecătorilor pentru minori să fixeze plata unei contribuţii financiare de către părinţii al căror copil se află în plasament;

- instituirea unei amenzi civile pentru părinţii citaţi în calitate de responsabili civili, care nu răspund unei convocări a instanţelor penale pentru minori;

- punerea sub acuzaţie a părinţilor vinovaţi de abandon moral sau material faţă de copii;

- pentru facilitarea despăgubirii victimelor, se propune introducerea obligativităţii încheierii unei asigurări de răspundere civilă familială;

2. Educaţia naţională

Având în grijă minorii timp de 10 ani cel puţin, şase-şapte ore pe zi, şcoala este, alături de familie, un pilon central în socializarea şi integrarea copiilor. Scoala nu a rămas pasivă faţă de fenomenele de violenţă fizică, verbală, faţă de absenteismul şi abandonul şcolar. Sunt evidenţiate în acest sens:

- Acţiunile în zonele prioritare de educaţie şi în „aşezămintele sensibile”

· In zonele prioritare de educaţie (înfiinţate în 1982 în cadrul politicii de „dezvoltare socială a cartierelor”), s-a procedat la reducerea numărului de elevi/clasă, prin desemnarea unui număr mai mare de profesori, precum şi la sporirea oportunităţilor, financiare şi de carieră, acordate personalului din şcolile situate în aceste zone.

· Scolile care se confruntă cu probleme deosebite de violenţă au statut de „aşezăminte sensibile” şi beneficiază de măsuri de sprijin speciale: posibilitatea de a recurge, la nevoie, la ajutor militar; bonificaţii speciale pentru personal.

- Comitetele pentru mediul social favorizează dialogul dintre personalul şcolilor şi părinţi, parteneri, asociaţii. 

- Clasele adaptate. Ministerul Educaţiei a încercat să răspundă nevoilor speciale ale anumitor elevi, prin înfiinţarea de clase adaptate pentru elevi aflaţi în dificultate, pentru cei cu dificultăţi specifice de orientare, pentru cei în fază evidentă de respingere şcolară. 

- Operaţiunile tip „şcoală deschisă”, care propun activităţi ocupaţionale şi educative destinate tinerilor din zonele defavorizate.

Propuneri şi recomandări făcute de Misiune pentru reorientarea acţiunii sistemului educaţiei naţionale

Luând în considerare situaţia actuală a sistemului de învăţământ, dificultăţile cărora şcoala trebuie să le facă faţă în condiţiile agravării tensiunilor şi inegalităţilor din interiorul aşezămintelor sale, precum şi necesitatea adaptării la situaţia specială a minorilor delincvenţi, misiunea a propus:

- intensificarea acţiunilor în zonele cele mai sensibile, prin alocarea mijloacelor financiare necesare, prin aplicarea reală a prevederilor legale referitoare la oportunităţile pentru personalul din şcolile situate în aceste zone, prin realizarea politicii de redesenare şi clasificare a zonelor şi a aşezămintelor sensibile; 

- înfiinţarea, în fiecare departament, a unei reţele de mediatori şcolari care să intervină la cererea şcolii; 

- crearea de noi posturi pentru personalul nedidactic (medici şcolari, psihologi, infirmieri şi asistenţi sociali); 

- exercitarea reală şi pe deplin, de către directorii de şcoli şi de consiliile de disciplină, a competenţelor lor de sancţionare, avertizare sau excludere temporară a elevilor; 

- înfiinţarea, în cadrul fiecărei şcoli, a unei celule, compusă din profesori şi un psiholog sau un psihiatru, care să intervină în cazul apariţiei unor dificultăţi deosebite într-o clasă sau într-o şcoală;

- generalizarea încheierii de convenţii departamentale, care să permită o mai mare cooperare la nivel local şi desfăşurarea de acţiuni comune de prevenire de către instituţiile şcolare, serviciile de poliţie şi jandarmerie, departamente.

3. Acţiunile la nivelul departamentelor

Departamentele intervin direct sau indirect, dar întotdeauna decisiv, în prevenirea delincvenţei juvenile. Astfel, ele au în subordine servicii sociale şi de prevenire specializate şi participă la finanţarea acţiunilor de prevenire puse în practică de consiliile comunale de prevenire a delincvenţei sau de consiliile departamentale de prevenire a delincvenţei. 

Serviciul de protecţie maternală şi infantilă este un serviciu-cheie pentru reperarea şi prevenirea problemelor viitoare ale tinerilor, prin intervenţia unor profesionişti specializaţi în problematica minorilor şi a familiilor: medici, puericultori, infirmiere. 

Serviciul de protecţie socială a copiilor. Conform Legii din 6 ianuarie 1986, acest serviciu are trei misiuni principale: acordă sprijin material, educativ şi psihologic minorilor şi familiilor acestora, precum şi tinerilor sub 21 de ani, care se confruntă cu dificultăţi sociale grave; organizează, în locurile în care tinerii sunt mai expuşi riscurilor de inadaptare socială, acţiuni colective vizând facilitarea inserţiei şi prevenirea marginalizării; promovează, în strânsă legătură cu familia, interesele minorilor instituţionalizaţi.

Numărul asociaţiilor care intervin, direct sau indirect, în prevenirea delincvenţei şi a socializării tinerilor, este considerabil. Există astfel: asociaţii subvenţionate de stat sau de colectivităţile locale; sectorul asociativ abilitat pentru îngrijirea copiilor încredinţaţi prin hotărâre judecătorească (contra unui tarif/zi); o uriaşă reţea de asociaţii voluntare, mari sau mici, cu rol în crearea de „legături sociale”.

Pentru garantarea unei acţiuni eficiente a departamentelor, Misiunea a recomandat următoarele:

- crearea, la nivelul cartierelor sensibile, a unor mini-structuri ale Serviciului de protecţie maternală şi infantilă, cu rol complementar în cunoaşterea şi soluţionarea problemelor familiale şi sociale apărute în zonele respective;


- la nivelul serviciului de protecţie socială a copiilor, s-a recomandat evaluarea periodică a angajamentelor asumate de departamente în materie de protecţie socială a copiilor, care să stabilească şi numărul familiilor care necesită protecţie, mijloacele financiare angajate, precum şi evoluţia politicilor în domeniu;


- înfiinţarea, la nivelul fiecărui departament, a unei reţele intersectoriale de psihiatrie destinată tinerilor între 16-20 de ani, ca instrument de prevenire şi tratament al minorilor delincvenţi.

4. Rolul media

Asocierea media în prevenirea delincvenţei juvenile este indispensabilă. Din acest punct de vedere, protecţia minorilor, aşa cum este reglementată prin actele normative, vizează trei domenii: filmul, publicaţiile (cărţi şi presă) şi, sub autoritatea Consiliului superior al audiovizualului, radioul şi televiziunea.

Exploatarea filmelor în săli este autorizată de ministrul culturii. Autorizaţia se eliberează pe categorii de filme: filme pentru întreg publicul, filme interzise minorilor sub 12 ani, filme interzise minorilor sub 16 ani. In virtutea Legii din 30 decembrie 1975, filmele foarte violente sau cu caracter pornografic antrenează automat interdicţia vizionării lor de minorii sub 18 ani.

In ceea ce priveşte publicaţiile, exigenţele impuse de protecţia minorilor se concretizează în obligaţia verificării conţinutului publicaţiilor pentru tineret de către comisia pentru supravegherea şi controlul publicaţiilor din cadrul Ministerului Justiţiei. Comisia poate solicita ministrului de interne interzicerea vânzării unei publicaţii minorilor sub 18 ani, iar ministrul de interne poate dispune el însuşi această interdicţie pentru orice publicaţie care, prin caracterul ei indecent sau pornografic, sau a dimensiunii crimei, violenţei, discriminării, urii rasiale, incitării la folosirea, deţinerea sau traficul de stupefiante, reprezintă un pericol pentru tineret. Interdicţia vânzării poate fi însoţită de interdicţia expunerii publicaţiei în librării şi de interdicţia publicităţii acesteia. 

Legea din 30 septembrie 1986, modificată, încredinţează Consiliului superior al audiovizualului sarcina de a veghea la protecţia copiilor şi adolescenţilor în programarea emisiunilor difuzate de serviciile de comunicaţie audiovizuale.

Prin directiva din 5 mai 1989, Consiliul superior al audiovizualului a adresat o serie de recomandări generale canalelor de televiziune: fixarea unui spaţiu de programare familială (6-22,30), în care să se evite programarea de emisiuni cu caracter violent; acordarea unei atenţii speciale programelor destinate tineretului; constituirea unui comitet sau a unei comisii de vizionare, însărcinată cu selectarea programelor în funcţie de exigenţele impuse de protecţia copiilor şi adolescenţilor; punerea în practică a unei politici de avertizare a publicului.

Incepând cu anii 1995-1996, în cooperare cu difuzorii naţionali, Consiliul a definit cinci categorii de programe: pentru orice public; acord parental de dorit (programele din această categorie nu trebuie difuzate în cadrul emisiunilor pentru copii); acord parental indispensabil (filme interzise minorilor sub 12 ani, care nu trebuie difuzate înainte de orele 22,00); pentru public adult (filme interzise minorilor sub 16 ani, care nu trebuie difuzate înainte de orele 22,30) şi programe cu caracter pornografic sau cu caracter extrem de violent (care nu trebuie difuzate în clar).

Recomandări ale Misiunii vizând creşterea rolului media în prevenirea delincvenţei juvenile:

- anexarea la caietele de sarcini ale canalelor publice de televiziune, a dispozitivului de clasificare a programelor, pus în practică în 1996, pentru a-i da o mai mare forţă juridică;

- selectarea şi eliminarea, într-o măsură tot mai mare, a scenelor de violenţă din emisiunile de actualităţi şi din filmele documentare; 

- identificarea unor posibilităţi de restricţionare a vânzării de casete şi jocuri video nocive pentru tineri; în prezent, acestea nu fac obiectul nici unui control;

- ar fi oportună crearea unui organism comunitar care să reglementeze controlul şi vânzarea produselor media destinate copiilor şi adolescenţilor.

II. PREVENIREA DELINCVENTEI JUVENILE IN TARI DIN EUROPA CENTRALA SI DE EST

Creşterea delincvenţei juvenile în această regiune a avut loc în contextul unor profunde schimbări sociale şi economice care au afectat rolul statului, societatea civilă, comunităţile, valorile sociale, familiile, oportunităţile de muncă. 

Generaţia celor 65 milioane de tineri (din care aproape 27 milioane sub 18 ani) din Europa Centrală şi de Est şi din Comunitatea Statelor Independente, adesea denumită „câştigătoarea naturală a tranziţiei”, a devenit din ce în ce mai vulnerabilă la riscuri, unele din ele aproape necunoscute generaţiilor mature: şomaj, droguri, inechităţi sociale tot mai profunde, marginalizare şi excludere.

A. Cauzele delincvenţei juvenile

Pentru dezvoltarea unei politici de prevenţie şi protecţie coerente şi eficiente, este utilă identificarea cauzelor delincvenţei juvenile. Astfel, printre cauzele principale subliniate de studiile făcute asupra acestui fenomen, sunt: 

- Inăsprirea condiţiilor de viaţă şi adâncirea decalajului dintre nivelul aspiraţiilor personale şi cel al posibilităţilor materiale. 

- Diminuarea autorităţii şi controlului parental, abuzurile şi violenţa în familie. 

- Atitudinea negativă a tinerilor faţă de şcoală, amplificarea fenomenului de abandon şcolar.

- Tendinţa tinerilor de a-şi satisface sentimentul de legătură şi apartenenţă prin aderarea sau înfiinţarea de grupuri sau bande organizate. 

- Dificultăţile cu care se confruntă minorităţile etnice şi migranţii (inclusiv persoanele deplasate şi refugiaţii din unele zone din regiune).


- Lipsa unor „soluţii corespunzătoare” pentru copiii instituţionalizaţi, categoria cea mai expusă riscului de a comite infracţiuni, mai ales din cauza lipsei de pregătire, a sprijinului şi oportunităţilor de care ar trebui să beneficieze în momentul în care părăsesc instituţiile de ocrotire. 

· Nepăsarea şi lipsa de respect a tinerilor faţă de lege. 

B. Monitorizarea delincvenţei juvenile: prevenire şi intervenţie


In general, există 3 categorii de vârstă ale delincvenţilor minori: copiii sub 14 ani (care sunt în aria de competenţă a organismelor nejudiciare – comisiile pentru problemele tinerilor sau corespondentul acestora); adolescenţii între 14-17 ani (care pot fi judecaţi atât de tribunale, cât şi de organisme nejudiciare); tinerii între 18-24 de ani (care sunt judecaţi de tribunale).


Eforturile pentru eliminarea condiţiilor care determină apariţia timpurie a comportamentelor deviante se pot desfăşura la nivel primar, secundar şi terţiar.


Prevenirea la nivel primar constă în elaborarea şi realizarea de politici naţionale şi programe care să contribuie la bunăstarea economică a tinerilor, la o justiţie socială adecvată şi la modelarea unei societăţi incluzive.


Prevenirea la nivel secundar constă în ansamblul măsurilor pozitive, menite să asigure securitatea tinerilor aflaţi „în pericol”, prin remedierea condiţiilor care pot împinge spre delincvenţă. Ele vizează instituirea de sisteme corespunzătoare de monitorizare, a unei game largi de forme de asistenţă pentru tineri, precum şi a unor servicii de consiliere.


Prevenirea terţiară este o formă tactică de reacţie, cu măsuri specifice având ca ţintă tinerii intraţi în conflict cu legea, în vederea înlăturării pericolului de recidivă. In cadrul acestor măsuri de o atenţie specială se bucură opţiunile de sentinţe pozitive, neprivative de libertate, care vin în sprijinul evitării viitoarei marginalizări a tinerilor delincvenţi şi al favorizării reintegrării lor sociale. 

C. Justiţia pentru tineri


Incepând din anul 1995, majoritatea ţărilor din regiune au amendat sau au revizuit legislaţia referitoare la justiţia pentru tineri: Bulgaria a adoptat amendamente la Codul penal şi o nouă lege pentru combaterea şi prevenirea delincvenţei juvenile; în Cehia şi Ucraina, reforma Codului penal a vizat şi prevederile referitoare la protecţia drepturilor copiilor. Coduri penale sau civile noi sau modificate au fost adoptate în Albania (1995), Polonia (1998, punându-se un accent deosebit pe măsurile neprivative de libertate pentru tinerii delincvenţi), Rusia (1996) şi Georgia (1997). 


Sunt şi cazuri în care noua legislaţie a mers într-o direcţie opusă. Reformele codurilor penale din unele ţări din Asia Centrală, de exemplu, au avut ca rezultat înăsprirea sentinţelor maxime pentru majoritatea infracţiunilor şi, în mod corelativ, şi pentru infracţiunile comise de tineri. Codul penal din Rusia a extins, în 1996, lista delictelor grave pentru care vârsta minimă a responsabilităţii penale este mai degrabă 14 ani şi nu 16. Ca urmare a creşterii numărului de infracţiuni grave comise de tineri, şi Slovacia are în vedere scăderea vârstei responsabilităţii penale.


Standardele internaţionale nu solicită, în mod expres, înfiinţarea unor tribunale separate pentru tineri, dar solicită ca statele să promoveze proceduri, autorităţi şi instituţii speciale pentru aceştia. In unele ţări din regiune, ca de exemplu în Polonia, au existat tribunale pentru minori, dar ele au constituit mai mult excepţia decât regula. Guvernele din Kazakstan şi Kirghistan şi-au exprimat dorinţa de a-şi stabili sisteme judiciare speciale pentru tineri (în momentul în care vor dispune de resursele necesare). In Bulgaria, înainte de regimul comunist, în principalele oraşe erau judecători şi procurori desemnaţi special pentru tinerii delincvenţi, iar în prezent se fac eforturi pentru reintroducerea acestei instituţii.


In ce priveşte sentinţele, în funcţie de tipul infracţiunii comise şi de vârsta autorului, există două opţiuni principale: privarea şi neprivarea de libertate.


Sentinţele privative de libertate. In cadrul delincvenţei juvenile, privarea de libertate este o chestiune extrem de preocupantă, standardele internaţionale solicitând folosirea detenţiei numai ca ultimă soluţie, şi pentru o perioadă cât mai scurtă, având în vedere că: privarea de libertate exacerbează tendinţa spre recidivă; favorizează abuzul fizic şi sexual (s-au înmulţit cazurile de SIDA în rîndul tinerilor delincvenţi privaţi de libertate. In Ucraina, 50% dintre aceştia au suferit un contact sexual nedorit, iar 30% au fost violaţi); condiţiile din locurile de detenţie (supraaglomeraţie, alimentaţie proastă, lipsa asistenţei medicale) au un impact negativ asupra tinerilor delincvenţi.

S-a constatat că, în unele ţări (de exemplu în România şi Rusia), tineri de 14 ani sunt condamnaţi la închisoare pe perioade lungi, pentru săvârşirea unor delicte minore, chiar şi atunci când este vorba despre un prim delict.

Privarea de libertate poate avea şi forma detenţiei preventive. In Kirghistan, în aşteptarea procesului, tinerii delincvenţi învinuiţi că au comis delicte „grave” (care includ şi delicte minore privind proprietatea), sunt închişi într-o aripă a coloniei penale pentru tineri, pe o perioadă destul de mare (în 1997, perioada medie a detenţiei preventive era de 6 luni). In Albania, în acelaşi an, detenţia preventivă putea dura 8 luni sau mai mult, iar tinerii delincvenţi erau închişi împreună cu acuzaţii adulţi, în închisori supraaglomerate şi neigienice. Si în România se recurge la detenţia preventivă a tinerilor delincvenţi. Autorităţile bulgare au recunoscut faptul că durata procedurilor penale depăşeşte adesea limitele prevăzute de lege, ceea ce duce implicit la mărirea perioadei de detenţie preventivă. 

S-a constatat că, în ultimul timp, în unele ţări din regiune, nivelul sentinţelor privative de libertate pronunţate împotriva delincvenţilor tineri s-a menţinut constant sau este în declin. In 1998, în ţările central şi sud-est europene numărul acestora a fost mai mic. In Rusia, tribunalele au aplicat rar pedepse maxime pentru tineri, dar sentinţele privative de libertate au fost pronunţate pentru perioade substanţiale (în 1996, din 30.000 delincvenţi tineri condamnaţi la închisoare, 40% au fost condamnaţi pentru o perioadă mai mare de 3 ani, 26% din ei fiind condamnaţi pentru delicte minore). In Ungaria, judecătorii au recurs mai puţin la condamnarea la închisoare a delincvenţilor tineri care au săvârşit infracţiuni contra proprietăţii: în 1997, în ciuda unei creşteri a ratei infracţionalităţii, 43% dintre aceştia au fost condamnaţi la închisoare pe perioade mai mici de şase luni, comparativ cu 27% în 1990. 

 

Sentinţele neprivative de libertate

In prezent, în ţările din regiune, opţiunile de sentinţă, altele decât privarea de libertate (în fapt sau cu suspendare), variază foarte mult. 

In ţările în care există servicii de probaţiune, se manifestă tot mai mult tendinţa de a se pronunţa sancţiunea perioadei de probă, împreună sau în locul pedepsei cu închisoarea. Conform datelor furnizate de autorităţile din Rusia, în perioada 1992-1996, numărul tinerilor delincvenţi împotriva cărora s-a pronunţat sancţiunea perioadei de probă, s-a dublat. In 1997, în Ungaria, 61% din tinerii delincvenţi au fost supuşi perioadei de probă; în Polonia, rata a fost de 40-50%, alţi 20% din tinerii delincvenţi fiind plasaţi sub „supravegherea responsabilă a părinţilor sau a poliţiştilor”. 

In multe ţări nu există asemenea servicii de probaţiune. In 1998, în Georgia, Lituania şi Kazakstan, judecătorii au pronunţat sentinţa închisorii pentru aproape o treime din delincvenţii condamnaţi (respectiv 28%, 31% şi 31%). In Albania, privarea de libertate constituie principala sancţiune (în 1999, 80% din delincvenţii tineri care au săvârşit infracţiuni penale au fost condamnaţi la închisoare).

Acolo unde nu există sancţiunea perioadei de probă, câştigă tot mai mult teren sentinţele cu suspendare, cu sau fără supraveghere. In cursul anului 1998, în Estonia, Kazakstan, Cehia şi Lituania, 2/3 din sentinţele pronunţate împotriva tinerilor delincvenţi, au fost sentinţe cu suspendare. In Rusia, în perioada 1992-1996, aplicarea sancţiunii perioadei de probă a dus la scăderea numărului sentinţelor cu suspendare de la 70 la 33%, dar nu şi la o scădere substanţială a ratei condamnărilor la închisoare, care, de la 30%, a ajuns la 25%.

Deşi sentinţele cu suspendare evită problema încarcerării şi pot avea un efect preventiv, ele nu constituie totuşi „condamnări pozitive”. Multe ţări depun eforturi susţinute pentru a stabili sau a extinde prevederile penale referitoare la pedepsele neprivative de libertate, inclusiv scuze adresate victimei sau serviciul efectuat în folosul comunităţii. Astfel de alternative constituie baze importante pentru instituirea condamnărilor pozitive, care nu trebuie să reprezinte simple versiuni ale sancţiunilor punitive aplicate adulţilor.

Abordări educative în tratamentul aplicat tinerilor delincvenţi.

S-a afirmat adesea că, în regiune, abordarea fundamentală a delincvenţei juvenile s-a făcut din perspectivă educativă şi nu punitivă.

Accentul pe educaţie se pune, în special, în ţările din fosta Iugoslavie, unde răspunsurile sunt, în principal, educaţionale sau implică supravegherea suplimentară: în Slovenia, în 1998, măsurile educative au reprezentat jumătate din sentinţele pronunţate împotriva delincvenţilor tineri, ordinele de supraveghere şi mustrările reprezentînd alte 40 de procente; şi fosta Republică Iugoslavă a Macedoniei pune un accent deosebit pe măsurile educative. In Rusia există colonii educative, unde sunt trimişi infractorii de 14 ani, condamnaţi pentru furt, care se află la prima abatere. 

S-au adoptat, de asemenea, soluţii constructive, precum medierea şi reparaţia, care au împiedicat marginalizarea socială a tinerilor delincvenţi, simultan cu responsabilizarea acestora. In Letonia se practică, într-un anumit grad, medierea; în Polonia, cele care pot adopta astfel de soluţii sunt tribunalele de familie, iar în Uzbekistan, comitetele comunităţii.

Organizaţiile neguvernamentale se implică mult mai activ în prevenirea delincvenţei juvenile. In Kirghistan, de exemplu, Centrul pentru protecţia copilului se ocupă de copiii care au abandonat şcoala şi de copiii străzii; organizaţia CARMEL desfăşoară activităţi în sprijinul tinerilor deţinuţi. 

Abordarea educaţională prezintă totuşi şi numeroase carenţe. In primul rând, măsurile educaţionale implică încă, în mare măsură, privarea de libertate (de obicei până la trei ani), în şcoli de reeducare sau de corecţie. Sentinţa trimiterii în aceste instituţii poate fi pronunţată nu numai de tribunale, ci şi de organisme administrative: servicii de protecţie şi şcoli, în Lituania; Comitetul pentru minori, înfiinţat în 1998, în Estonia; în Slovenia, 80% din numărul total al copiilor şi tinerilor „cu tulburări comportamentale şi de personalitate” din şcolile de reeducare sau de corecţie, sunt internaţi la intervenţia unor astfel de centre pentru minori.

Multe ţări nu au asistenţi sociali, psihologi şi profesori special calificaţi pentru acest domeniu. Se fac eforturi în acest sens, dar lipsa fondurilor financiare necesare constituie un obstacol foarte serios. 

Numărul intervenţiilor intermediare, inclusiv adoptarea de soluţii constructive, precum medierea şi reparaţia, este încă foarte mic. 

Deşi răspunderea pentru aplicarea justiţiei pentru tineri revine direct autorităţilor, este evident că societatea civilă are un rol deosebit de important. Atitudinea comunităţii, exprimată prin societatea civilă organizată şi mult mai neoficiala „opinie publică”, poate influenţa gradul în care răspunsurile date tinerilor delincvenţi sunt punitive sau pozitive. Standardele internaţionale cer guvernelor să coordoneze eforturile de prevenire a infracţionalităţii cu eforturile depuse de organismele neguvernamentale. Organismele neguvernamentale sunt organisme relativ noi care, pe de o parte, se luptă pentru câştigarea încrederii populaţiei şi pe de altă parte, cu tendinţa manifestată de guverne de a ignora activitatea lor.

D. Concluzii


Guvernele, instituţiile civile şi organizaţiile internaţionale însărcinate cu problemele tineretului se confruntă cu provocări speciale în ce priveşte tinerii aflaţi în conflict cu legea. 

Intr-adevăr, analizele au arătat că rata delincvenţei juvenile, ca, de altfel, şi rata generală a infracţionalităţii, a crescut în majoritatea ţărilor aflate în tranziţie, nivelurile cele mai înalte înregistrându-se în Europa Centrală şi cele mai scăzute în Caucaz şi în Asia Centrală.

In cadrul delincvenţei juvenile, s-a constatat, de asemenea, apariţia unor tendinţe noi şi tulburătoare: creşterea numărului de delincvenţi foarte tineri (sub 14 ani), precum şi a procentului de fete în rândul tinerilor delincvenţi; apariţia unor noi tipuri de delicte, precum cele legate de consumul şi traficul de droguri; delictele care aduc atingere proprietăţii constituie majoritatea infracţiunilor, iar violenţa este din ce în ce mai frecventă. In Polonia, Bulgaria şi Lituania, a crescut foarte mult numărul infracţiunilor comise cu violenţă de către tineri.

O problemă care preocupă în mod deosebit ţările din regiune o constituie folosirea excesivă a pedepselor privative de libertate, ca răspuns la comportamentul delincvent al unor tineri. Multe ţări şi-au revizuit modul de abordare a justiţiei aplicate tinerilor delincvenţi, punând un accent mai mare pe răspunsurile neprivative de libertate şi pe prevenire, sau şi-au exprimat intenţia de a adopta măsuri speciale privind tratamentul procesual al tinerilor delincvenţi. Implementarea acestor măsuri nu a avut prea mult succes, datorită, în parte, şi lipsei fondurilor financiare şi a personalului specializat.

Activitatea comisiilor pentru tineret şi a organismelor similare nejudiciare trebuie să se desfăşoare în concordanţă cu standardele internaţionale referitoare la respectarea drepturilor omului şi asigurarea garanţiilor legale. Una dintre preocupări este legată de competenţa organismelor nejudiciare de a pronunţa sentinţe privative de libertate pentru tinerii delincvenţi, fără desfăşurarea unui proces sau fără acces la revizuire. Inlăturarea acestui neajuns ar determina împiedicarea remarginalizării tinerilor delincvenţi şi ar reduce în mare măsură tendinţa lor spre recidivă. 

S-au făcut de asemenea paşi pe calea „justiţiei reintegrative”: înfiinţarea de servicii psihosociale, creşterea numărului de specialişti în cadrul serviciilor de prevenire, pronunţarea unui număr crescând de sentinţe pozitive neprivative de libertate. 

III. ROMÂNIA – LEGISLAŢIE ŞI PROPUNERI DE REFORMĂ ÎN DOMENIUL PREVENIRII DELINCVENŢEI JUVENILE

Conform Codului penal român, minorul care nu a împlinit vârsta de 14 ani nu răspunde penal; nu răspunde penal nici minorul care a acţionat fără discernământ şi nu a împlinit vârsta de 16 ani. In aceste cazuri, operează prezumţia absolută că până la această vârstă, faptelor prevăzute de legea penală, săvârşite de un minor, le lipseşte unul din elementele constitutive ale oricărei infracţiuni: vinovăţia. Subiectul activ al unei asemenea fapte nu poate fi considerat un infractor, ci intră în categoria devianţilor penal.

Articolele 101-108 Cod penal enumeră şi dezvoltă măsurile educative care se pot lua faţă de minorul infractor, precizând conţinutul, modul de aplicare şi de executare, durata şi condiţiile eliberării sau revocării eliberării minorilor faţă de care s-a dispus internarea într-o instituţie de reeducare.

Din punct de vedere al regimului aplicat minorilor, măsurile pot fi împărţite în măsuri neprivative de libertate (mustrarea şi libertatea supravegheată) şi măsuri privative de libertate (internarea într-o instituţie de reeducare sau într-un institut medical educativ).

Codul penal consideră măsurile educative ca fiind principala modalitate de reacţie socială faţă de minorul delincvent, pedepsele constituind doar o formă subsidiară, condiţionată de aprecierea instanţei de judecată că luarea unei măsuri educative nu este suficientă pentru îndreptarea minorului.

Sancţiunile care se pot lua faţă de minori sunt fie una din măsurile educative prevăzute de Codul penal, fie pedepsele prevăzute de lege pentru infracţiunea săvârşită, ale căror limite se reduc la jumătate.

Legea nr.3/1970 privind ocrotirea unor categorii de minori încadrează minorii care, deşi nu au săvârşit nici o faptă prevăzută de legea penală, se află totuşi într-o situaţie care îi expune „pericolului moral” de a comite o asemenea faptă, sau minorii „ale căror purtări contribuie la răspândirea de vicii sau deprinderi imorale în rândul altor minori”. Faţă de aceştia se pot lua numai măsuri educative cu caracter de ocrotire, care constau fie în supravegherea deosebită exercitată de părinţi, fie în internarea într-o şcoală specială de reeducare, dacă minorul a împlinit vârsta de 10 ani. Măsurile se aplică de comisiile de ocrotire a minorilor, formate din reprezentanţi ai unor instituţii şi organizaţii neguvernamentale cu competenţe în educaţia şi dezvoltarea fizică şi morală a copiilor şi tinerilor.

*

Deşi a dobândit dimensiuni alarmante, delincvenţa juvenilă „este un fenomen al societăţii româneşti mult prea neglijat. Nu vorbim aici despre ceea ce vine dinspre infractorii minori – care, din păcate, au o imagine foarte bogată în săvârşirea diferitelor fapte prevăzute de legea penală -, ci de ceea ce societatea românească face pentru a-i opri de a mai exercita această „meserie” înainte de a trece limita recuperabilităţii......Prevenirea fenomenului infracţional în rândul minorilor este mult mai complexă şi mai importantă decât activitatea de reeducare a individului. Atât prevenirea cât şi reeducarea privesc adevărata delincvenţă - şi anume minorii normali din punct de vedere fiziologic şi psihologic, a căror bază de anormalitate este doar psihosocială”.

In studiile efectuate în domeniul delincvenţei juvenile s-au făcut numeroase propuneri privind elaborarea unui sistem coerent şi unitar de prevenire, care să ia în considerare amploarea şi tendinţele actuale ale acestui fenomen:

· una din metodele cele mai eficiente de prevenire a delincvenţei juvenile constă în reînfiinţarea instituţiei „judecătorului pentru minori”, asistat de specialişti din poliţia judiciară, parchet şi instituţiile de asistenţă socială, şi care să aibă în competenţă şi măsuri de ocrotire a minorilor, în funcţie de trăsăturile de personalitate ale acestora; această instituţie există în majoritatea sistemelor judiciare din ţările occidentale; 

· introducerea, atât în cazul măsurilor educative sau corecţionale, cât şi al pedepselor de scurtă durată, a posibilităţii „amânării pronunţării hotărârii cu punerea minorului la încercare „sub supraveghere (este o modalitate de intervenţie prevăzută în Codul penal român din 1936, care se regăseşte şi în legislaţiile penale actuale din Franţa, Marea Britanie şi Germania);

· completarea pregătirii şcolare şi formarea profesională a minorului delincvent, prin metode adaptate specificului acestei categorii de infractori; 

· restructurarea procesului de învăţământ la nivelul şcolilor speciale de reeducare, făcându-se diferenţierea între minorii afectaţi psihointelectual şi cei normali;

· sistemul derivat prin reducerea la jumătate a limitelor pedepselor pentru adulţi să fie înlocuit cu sistemul aplicat, de exemplu, în Franţa şi Germania şi anume, reducerea cu 50% a pedepsei care s-ar fi aplicat unui infractor major pentru fapta concretă săvârşită de un minor;

· introducerea unor măsuri educative cu un caracter coercitiv mai pronunţat (măsuri de corecţie), ca instituţii intermediare între măsurile educative şi sancţiunea închisorii pentru minori;

· revizuirea legislaţiei actuale referitoare la ocrotirea unor categorii de minori (Legea 3/1970), întrucât activitatea de ocrotire prevăzută de acest act normativ nu mai corespunde realităţilor sociale;

· revizuirea Legii nr.61/1991 şi eliminarea sancţiunii cu închisoarea pentru minori, chiar dacă durata ei maximă nu poate depăşi 3 luni; raţiunea acestei propuneri constă în caracterul pur represiv al acestei sancţiuni şi în lipsa efectului ei preventiv;

· instituirea unui nou sistem de tratament pentru minorii internaţi în unităţile speciale de reeducare, care să aibă în vedere: scurtarea procedurilor penale pentru minorii aflaţi în stare de arest sau în aşteptarea judecăţii; conţinutul dosarelor judiciare; înmatricularea şi transferul în şi de la locul de detenţie; clasarea şi plasamentul post-detenţie;

· reorganizarea centrelor de primire a minorilor atât sub aspectul tutelării lor, cât mai ales al funcţionalităţii şi utilităţii lor sociale;

· crearea unui organism interministerial subordonat nemijlocit Guvernului, care să fie alcătuit din reprezentanţii tuturor instituţiilor angajate, direct sau indirect, în procesul de formare a copiilor: Ministerul Educaţiei şi Cercetării, Ministerul Sănătăţii şi Familiei, Ministerul Muncii şi Solidarităţii Sociale, Ministerul Culturii şi Cultelor, Ministerul Justiţiei, Ministerul Tineretului şi Sportului, Parchetul General, Ministerul de Interne, UNICEF, Secretariatul de Stat pentru Problemele Handicapaţilor, RTV, Centrul de cercetări pentru problemele tineretului etc;

· proiectarea, de către poliţie, a unui sistem propriu de lucru cu minorii, care să răspundă condiţiilor specifice de muncă cu acest segment de populaţie şi care să respecte standardele internaţionale în domeniu.

